**PASKAIDROJUMA RAKSTS**

**pie Daugavpils domes lēmuma projekta**

**Par Daugavpils valstspilsētas izglītības iestāžu izglītojamo apbalvošanas kārtību**

**Lēmuma projekta mērķis**

Daugavpils domes lēmuma projekta “Par Daugavpils valstspilsētas izglītības iestāžu izglītojamo apbalvošanas kārtību” (turpmāk – lēmuma projekts) mērķis: noteikt naudas balvu piešķiršanu Daugavpils pilsētas Izglītības pārvaldes padotībā esošo izglītības iestāžu izglītojamajiem par **izciliem sasniegumiem**:

* mācību priekšmetu olimpiādēs, kas organizētas atbilstoši Ministru kabineta 2012.gada 5.jūnija noteikumiem Nr.384 “Mācību priekšmetu olimpiāžu organizēšanas noteikumi”;
* skolēnu zinātniski pētniecisko darbu konferencēs;
* konkursos, kas tiek organizēti sadarbībā ar Izglītības un zinātnes ministriju vai Valsts izglītības satura centru;
* Latvijas Skolu sporta federācijas organizētajās sporta sacensībās;
* konkursos, skatēs un festivālos interešu izglītības jomā;
* ar profesionāli orientēta virziena programmas apguvi saistītajos konkursos, skatēs, festivālos, olimpiādēs.

Lēmuma projekts paredz naudas balvu piešķiršanu par tiem izglītojamo izcilajiem mācību sasniegumiem, kuros ir ieguldīts ilgstošs, mērķtiecīgs un intensīvs darbs, kā arī jāiztur nopietna konkurence dalībnieku skaita ziņā pilsētas un valsts mērogā.

**Ar lēmuma projektu noteiktās paredzamās izmaiņas**

Daugavpils pilsētas domes 2016.gada 28.aprīļa lēmums Nr.188 “Par Daugavpils pilsētas Izglītojamo apbalvošanas kārtību” (turpmāk – domes lēmums Nr.188) ir zaudējis aktualitāti, to ir nepieciešams pilnveidot.

Piedāvātais Lēmuma projekts paredz šādas izmaiņas:

* ņemot vērā, ka izglītojamajiem piedāvātie pasākumi ir ļoti daudzveidīgi, tiem ir viegli pieteikties un ieguldītais darbs ir ļoti atšķirīgs, tiek precizētas un noteiktas konkrētas ar naudas balvu apbalvojamās nominācijas, kā arī tiek noteikts, ka godalgotās nominācijas mācību priekšmetu olimpiādēs tiek sasaistītas ar Ministru kabineta 2012.gada 5.jūnija noteikumiem Nr.384 “Mācību priekšmetu olimpiāžu organizēšanas noteikumi”;
* tiek paaugstināts naudas balvas apmērs diapazonā + (10-30) EUR, tādējādi novērtējot ieguldīto darbu par izciliem sasniegumiem un to svarīgumu;
* tiek precizēta izglītojamo apbalvošanai iesniedzamo dokumentu procedūra, nosakot atbildīgo personu, kura iesniedz Daugavpils pilsētas Izglītības pārvaldei (turpmāk – Pārvalde) izglītojamo sasniegumu rezultātus;
* tiek precizēts, ja izglītojamais tiek godalgots valsts un starptautiskajā olimpiādē, tad ņem vērā un piešķir naudas balvu gan par valsts līmenī, gan starptautiskajā līmenī iegūto rezultātu;
* tiek precizēts, ja zinātniski pētnieciskais darbs tiek godalgots arī starptautiski, ņem vērā un apbalvo gan starptautiskajā, gan valsts līmenī iegūto rezultātu.

**Finansiālais pamatojums**

Naudas balvas par izciliem sasniegumiem izglītojamajiem tiek piešķirtas no Pārvaldei kārtējam gadam apstiprinātā budžeta. Tiek saglabāts nosacījums, ka, ja kārtējam gadam iedalītā budžeta ietvaros finansējums nav pietiekams visu nepieciešamo naudas balvu izmaksai, Pārvalde iesniedz pieprasījumu Domei par papildu finansējuma piešķiršanu.

Lēmuma projekts turpmāk neparedz naudas balvu piešķiršanu par tiem pasākumiem, kas netiek organizēti sadarbībā ar Izglītības un zinātnes ministriju vai Valsts Izglītības satura centru, tādējādi akcentējot izcilo sasniegumu svarīgumu un novērtējot ieguldīto ilgstošo, mērķtiecīgo un intensīvo darbu un iegūto sasniegto rezultātu.

Tā kā Lēmuma projekts paredz naudas balvas apmēra palielināšanos, kā arī, salīdzinājumā ar Domes lēmumā Nr.188 noteikto, tiek samazināts apbalvojamo nomināciju skaits, tad 2022.gadā tiek plānots iekļauties Pārvaldei iedalītā budžeta ietvaros.

Daugavpils pilsētas Izglītības pārvaldes vadītāja *(personiskais paraksts)* M.Isupova